
			Kapittel 1

			Kvalmende høye lyder overdøvet tankene hennes. Helikoptre drønnet og sirener ulte, og til sammen skapte dette et uutholdelig mas av ulyder som vibrerte i hodet hennes. Hun forsøkte å vri på seg for å finne ut hvor bråket kom fra, men klarte ikke å røre seg. 

			Etter hvert som tåken la seg, begynte hun å forstå at ståket ikke bare var lyder utenfra, det kom fra et sted dypt inne i henne selv. I sin forvirrede tilstand forsto hun at det hadde vært drømmer – slitsomme, opprivende mareritt. Det hun først hadde trodd var helikoptre og sirener, begynte å høres mer ut som torden og skrikende fugler. 

			Hun skalv, men det tok en stund før hun innså hvorfor. Hun frøs. Hun forsøkte å dra teppet tettere rundt seg, men fant det ikke. Hånden hennes famlet og fikk tak i noe fuktig og stikkende. Instinktivt dro hun hånden til seg. Hvorfor var det så kaldt? Vått var det òg, hun kjente at det dryppet i ansiktet. Hun ble irritert. Var det Filip som sprutet vann på henne for å være morsom?

			Tanken på Filip utløste rotete minner. Hun så ham vagt for seg med sixpence, senere med bredbremmet hatt og tørkle i halsen. Sittende på en hestekjerre, smilende ned til henne. Deretter at han kvalte en mann med underarmen mot halsen hans, mannen så kjent ut, hun likte ham ikke, det visste hun. Etter hvert kom et annet bilde fram, Filip i en mørk fangekjeller, utslitt og syk. 

			Det hogg til i henne da hun så for seg flammer som slikket oppover steinveggene i en katedral, og Niklas som ropte og dro henne med seg ut. Plutselig husket hun alt. 

			Hun satte seg opp med et skrik som sendte intetanende fugler på flukt rundt henne. Hvorfor så hun ingenting? Og hvorfor var hun i skogen? Hun kunne lukte mose og trær, og det regnet på henne. Skulle ikke hun ha vært i laboratoriet på Gløshaugen nå, hun kunne ha sverget på at der var der hun skulle ha vært. 

			Noe rørte seg ved siden av henne. Sara skvatt til, hun fryktet at det var et dyr. Hun myste og skimtet konturene av noe lysere mot skogbunnen. Vesenet stønnet og satte seg opp.

			– Hvor er vi? Er vi i skogen? Er det natt?

			Hun kjente igjen stemmen og trakk et lettet sukk. Hånden hennes famlet og fant Niklas’ hånd. Hun måtte kremte for å sjekke at stemmen fungerte, det føltes som om hele kroppen hennes hadde vært gjennom en vrimaskin.

			– Ja, og det regner, opplyste hun, noe overflødig. Niklas var vel garantert like våt som henne. Et lyn flerret over nattehimmelen og lyste opp omgivelsene rundt dem, og hun fikk øye på Ingrid og Filip, sovende på bakken ved siden av. Sara kunne skuffet konstatere at de definitivt ikke befant seg i noe laboratorium, men midt i en regnvåt furuskog.

			– Få liv i Ingrid, så tar jeg meg av Filip, sa hun til Niklas.

			Ingrid lot seg lett vekke, og selv om hun var skremt av opplevelsen, var hun i fin form. Det samme kunne ikke sies om Filip. De siste dagenes fengselsopphold og den slitsomme flukten hadde tappet ham for alle krefter. Etter å ha forsikret seg om at han pustet jevnt, ga Sara opp å prøve å vekke ham. Hun bredte over ham et ullsjal fra oppakningen sin og kravlet bort til de andre to.

			Niklas stålsatte seg, han regnet med at han ville få så ørene flagret over at de nok en gang hadde havnet på villspor. For at dette var et villspor, var hevet over enhver tvil.

			– Hvor har du sendt oss denne gangen, da, Niklas? 

			Saras stemme var illevarslende rolig.

			– Det vet jeg ikke ennå, jeg vet like lite som du. Men jeg akter å finne det ut så snart det blir lyst, sa han og håpet at stemmen hans skulle høres beroligende ut. Ikke så mye fordi han var bekymret for Sara, hun tålte det nok. Men han ville ikke skremme Ingrid, som hadde gått med på å forlate alt hun kjente for å bli med ham til en totalt ukjent verden. Hun måtte være livredd nå. Han klemte hånden hennes.

			– Litt av en tidsmaskin, må jeg si, sa Sara surt. – Sender oss langveis til skogs, gudene vet hvor, eller for den saks skyld når. Tror du skal ta deg en grundig realitetssjekk når vi kommer hjem, samt en totalrenovering av den skranglekassa di, før du begynner å sende flere på charterturer gjennom århundrene. 

			Niklas bet seg i leppen. Hun hadde selvfølgelig rett, men han hadde vondt for å innrømme for seg selv at maskinen hans ikke virket som den skulle. Han foretrakk å skylde på utenforliggende faktorer. Men hva skulle det være? Han kom ikke på en eneste forklaring, og uten å vite hvor de var, var det nærmest umulig å kunne si noe om årsaken. Han håpet inderlig at de var i sin egen tid, og at de bare hadde blitt sendt et stykke unna, selv om han ikke begrep hvordan noe slikt skulle ha forekommet. Den magnetiske portalen var jo her – på akkurat denne lokasjonen, i alle epoker. Den skulle ikke kunne flytte på seg.

			Hodet hans banket, han klarte ikke å tenke klart lenger. Med en forsikring om at de skulle komme til bunns i mysteriet bare det ble morgen, la han seg på bakken med Ingrid i armkroken. Sara krøp bort til Filip og holdt rundt ham for å holde ham varm, og etter få minutter sov de alle.

			Ingrid våknet først, hun var vant til å våkne tidlig ettersom frokosten på Spitalet ble inntatt i fem–sekstiden. De andre tre hadde nok for vane å stå opp når de selv ville, og det var ikke ofte de følte behov for frokost i grålysningen. Hun forsvant bak noen trær, slik at hun skulle være ferdig med slike ærend før guttene våknet. Da hun kom tilbake, tok hun et overblikk over oppakningen deres. Det var sørgelig lite å spise, eller for den saks skyld å drikke. Hun hadde fortsatt hodepine, og hun var ekstremt tørst. Hun fant fram krukken hun hadde hentet vann i da Filip ble dårlig dagen før. Var det virkelig bare dagen før? Det føltes mye lenger, så mye hadde skjedd siden da. 

			Krukken var tom, men det måtte da finnes en bekk i nærheten? Om ikke annet kunne hun gå tilbake til bekken der hun hadde hentet vann i går. Ingrid hadde et praktisk syn på livet, hun regnet med at de var på det samme stedet, og at bekken måtte ligge der den hadde vært dagen i forveien. Riktignok hadde det vært en åker her da, og nå var de i en skog, og dette hadde hun ingen god forklaring på. Vel, hun fikk gruble på det mens hun hentet vann.

			Da Niklas omsider våknet av at armkroken hans var tom, hadde det blitt helt lyst, og regnet hadde gitt seg. Luften var klam og kjølig, og det fantes ikke antydning til sol. Han hutret og så seg rundt etter Ingrid. 

			Da han ikke kunne finne henne i nærheten, gikk han tilbake og dyttet i Sara. 

			– Jeg finner ikke Ingrid. Vet du hvor hun har blitt av?

			– Nei. Hun er neppe langt unna, hun skulle vel bare tisse, tenker jeg. 

			– Tisse? Det tar da ikke så lang tid, og ikke trenger man vel å legge ut på langtur for det? Niklas hørtes bekymret ut.

			– Nei, du nei, gryntet Sara. – Jenter tenker ikke sånn. I alle fall ikke dydige jenter fra middelalderen.

			– Du er jente, vi kommer nettopp fra middelalderen, og jeg har sett deg tisse hundrevis av ganger. Dessverre.

			Sara flirte.

			– Ja vel, jeg får gå og se etter henne, da. Herregud, for en hodepine! Jeg er så tørst at hjernen min føles helt inntørket. Se å få liv i Filip mens jeg er borte.

			Hun trasket i vei. Selv om hun nå var i en skog, følte hun instinktivt hvilken vei hun skulle gå, hun fulgte omtrentlig den samme ruten de hadde tatt tidligere. Terrenget hellet svakt oppover, og hun fulgte stødig kurs på tvers av stigningen.

			Etter noen minutter kom hun ut på en sti som førte mot en litt bredere sti med kjerrespor. Hun begynte å følge den bortover, uten noen egentlig plan. 

			Stien tok seg opp og ble bredere, og Sara fikk en følelse av at hun hadde gått akkurat her før. Hun kom til en sving og tenkte at det var omtrent her de hadde møtt gubben med hesten et år i forveien. Riktignok så det ikke helt likt ut, blant annet så hun en sidesti med en grind, og denne kunne hun ikke huske å ha sett før. Men kanskje hadde den vært her, og de hadde vært så opptatt av gamlingen at de ikke hadde sett den? Det virket sannsynlig. Hun ble i alle fall mer og mer sikker på at de ikke hadde flyttet seg i tid likevel, og at de fortsatt var i 1531. Slike «veier» eksisterte definitivt ikke i dette området i moderne tid, såpass var hun sikker på. Hun bannet litt for seg selv over Niklas og Are og den ubrukelige maskinen deres. Om de ikke hadde klart å forlate 1531, ville de få et kjempeproblem. De var tross alt ettersøkt, hun visste ikke om noen steder de kunne gjemme seg nå. Småbruket på Kalvskinnet hadde de spikret igjen, det ville bli lagt merke til om de kom tilbake dit. De på Bakke ville kanskje ta imot dem for en kort stund? Men ikke Ingrid, for henne ville turen gå strake veien tilbake til Spitalet.

			Hun sparket en stein bortover den sølete veien. Hver gang hun nådde den igjen, sparket hun den så langt foran seg som hun klarte. Hun forestilte seg at det var Niklas hun sparket, og fikk utløp for litt av frustrasjonen sin slik. Da sinnet hadde lagt seg, sparket hun steinen ut av veien og kikket opp. En liten skikkelse i langt skjørt kom småløpende mot henne på stien. Saras første tanke var å gjemme seg, men så så hun at det var Ingrid.

			– Du må bli med meg, peste Ingrid da hun nådde fram. 

			– Jeg vet ikke helt hva jeg skal tro, så du må komme og se på det sammen med meg.

			– Hva da? Hva har du funnet?

			Ingrid var for andpusten til å svare, hun bare pekte mot en sving lenger nede i stien og halte Sara med seg. 

			Rett etter svingen, skjult bak trærne, kom de til et sidespor. De fulgte stien oppover i terrenget igjen og kom til en bratt klippe.

			– Er ikke dette den knausen vi sto på i går? spurte Sara.

			– Jo, nikket Ingrid. – Jeg tror i alle fall det. Men bli med opp, så får du se.

			De klatret opp, og Sara følte seg svimmel. Hun var så sulten og tørst at det flimret for øynene. Vel oppe måtte hun sette seg ned for å hente seg inn igjen.

			Ingrid var like sulten, men hun hadde funnet vann, og nå rakte hun Sara krukken. Sara drakk så mye at hun ble kvalm, og stablet seg på bena igjen.

			Synet foran henne bekreftet det hun hadde vært redd for. De hadde ikke forlatt 1531 likevel. Problemene tårnet seg opp foran henne, og hun jamret seg. Hun sank sammen på bakken.

			– Faen! ropte hun og banket neven i steingrunnen så hardt at det gjorde vondt.

			Ingrid sto forskrekket og så på henne.

			– Hva gjør vi nå? Hvor kan vi dra? Ikke inn til byen i alle fall, da tar de oss med en gang.

			– Tar oss for hva? spurte Ingrid forsiktig.

			– For å ha brutt Filip ut av fangehullet, for å ha satt fyr på byen, for drapet og hele greia, vel?

			Ingrid tidde en stund.

			– Jeg tror ikke det, sa hun til slutt. Hun pekte ned mot byen.

			Sara reiste seg opp igjen og fulgte Ingrids arm med blikket. Byen nedenfor dem var en liten landsby bestående av trehus. Langs elva på bysiden lå det en lang rekke med varelagre og brygger, og små fiskebåter var på vei opp oset. Nede i fjorden lå et stort skip med ett eneste seil. Kirkene lå der hun forventet, og Munkholmen stakk opp av fjorden som en bitteliten steinklump med tak. Akkurat som hun hadde sett det dagen i forveien.

			Hun skulle til å snu seg mot Ingrid for å spørre hva hun mente, da hun så det.

			Hun tidde og konsentrerte seg. Det var noe som ikke stemte overens med bildet hun hadde sett dagen før. Det var det samme stedet, helt utvilsomt. Men noe var annerledes. Byen var litt større? Men Nidarosdomen så kanskje litt annerledes ut. Det lå noen sammenraste deler rundt den fortsatt, men på andre steder nå. Ruinene så overgrodde ut, så det hadde nok rast for en god stund siden. Erkebispegården så faktisk ganske puslete ut, ikke noen staselig borg i det hele tatt, mer som en lang steinlåve med noen mindre hus rundt om. 

			Hjernen hennes slet med å sette sammen disse puslespillbitene til noe fornuftig. 

			– Se på Kristkirken, sa Ingrid.

			Sara så ned på Nidarosdomen igjen. Hun så ikke noe annet enn at steinblokkene lå på forskjellige steder enn før.

			– Den brant i går, ikke sant? Og se på Vår Frue?

			Sara flyttet blikket bort til den nest største kirken og deretter tilbake til domkirken. En underlig følelse bredte seg i mageregionen hennes.

			Disse kirkene hadde ikke brent dagen før i alle fall, så mye var sikkert. Takene var stort sett intakte og relativt nybygde, og de delene som ikke var nye, var grønne av mose og irr.

			

	

Kapittel 2

			Sara og Ingrid ble stående og stirre på byen nedenfor dem. Helt overfladisk var den nærmest identisk med den byen de trodde de hadde forlatt, men etter hvert så de flere små detaljer som skilte seg ut. Veitene mellom husene var trange og kronglete slik de var vant til, men Sara var overbevist om at noen av dem fulgte et annet mønster. Husene var små, svarte og med gress på taket, men var de ikke litt mindre, mon tro? Sara fikk en følelse av at det var flere av dem nå. Det tok en stund før hun klarte å peke ut det som hadde spøkt i bakhodet hennes, men da hun først så det, ble det tydeligere. Mye av skogsområdene var ryddet, og det lå flere smågårder spredt utover på hele østsiden av elva.

			– Vi har ikke kommet hjem i alle fall, sa Sara til slutt. 
– Hverken til din by eller til vår. Byen vår er veldig mye større enn dette. Men denne er større enn den vi dro fra, synes du ikke? Tettere og med flere gårder langs elva?

			Ingrid nikket, hun syntes også at den var blitt større.

			– Da må vi i det minste ha dratt i riktig tidsretning, fortsatte Sara, mest for seg selv. – En by blir jo ikke mindre med årene.

			Hun valgte å ignorere problemet med at Erkebispegården så ut til å mangle noe, og trakk et lettelsens sukk.

			De gikk raskt tilbake til bekken Ingrid hadde funnet, det var faktisk den samme bekken som dagen i forveien. De fikk fylt opp vannkrukken igjen etter at Sara nærmest hadde tømt den, og la i vei tilbake til guttene.

			Tilbake i skogen hadde Niklas fått liv i Filip og hadde etter stort strev klart å få fyr på noen kvister som hadde ligget litt i le for regnet. Flere kvister lå til tørking rundt bålet. Han spratt opp da jentene kom tilbake, og i fellesskap fikk de støttet opp Filip så han fikk drikke av vannet.

			– Dere vil ikke tro hva vi har sett, begynte Sara. – Jeg ble nervøs for at vi ikke hadde forlatt 1531 likevel, for først så byen helt lik ut som da vi dro. Etter hvert så vi noen forskjeller. Denne byen er større, ikke mye, men nok til at det vises. Taket på domkirken er delvis sammenrast, men oppbyggingen er godt i gang, og de ødelagte delene ser såpass gamle ut at det må være minst tjue eller tretti år siden brannen. Da tenker jeg at vi må være i tidsrommet 1550 til 1560. Ikke akkurat det resultatet vi hadde håpet på, men tross alt på rett spor, og i så fall er erkebiskopen borte for lengst.

			Filip renset stemmen.

			– Nidarosdomen har jo brent veldig mange ganger. Det kan være resultatet av en annen brann dere så. Den brant et par ganger på 1700-tallet også.

			Sara og Niklas lyste opp over denne muligheten, men Filip drepte fort gleden.

			– Så du Kristiansten festning? Eller Gamle Bybro?

			– Nei, der sier du noe. De manglet. Så da kan det altså ikke være 1700-tallet?

			Filip grublet. Opplysningene om at byen var blitt større, stemte dårlig overens med hans egen oppfatning av utviklingen på 1500-tallet. Om noe skulle vel befolkningsveksten ha vært omtrent flat eller synkende i denne tiden, det var ikke før utpå midten av 1600-tallet at det begynte å bli noen stigning å snakke om, og selv da gikk det veldig sakte, kanskje så sakte at det ville ta lang tid før det fysisk vistes på en by. Men han kom ikke på noen bybranner etter 1598. Ikke andre enn den store brannen i 1681, som førte til kongens inngripen og en helt ny byplan. Men da ville de ha sett bybroen, festningen og et helt annet gatenett, eller en by i ruiner om de hadde kommet umiddelbart etter brannen. Og så var det spørsmålet om hvordan de nå kunne sitte i en fullt utvokst skog der det tidligere hadde vært åker. En furuskog vokste da ikke opp på tjue år? Han fikk en innskytelse.

			– Erkebispegården, da? La du merke til den?

			Sara måtte rekonstruere bildet hun hadde i hodet.

			– Ja, begynte hun nølende. – Den var der den skulle være, men jeg tror den var mindre? Kanskje det bare var den vestligste delen som sto der? Jeg husker ikke helt nøyaktig. Hva betyr det i så tilfelle?

			– Jeg vet ikke, sa Filip, han ville ikke gjøre dem bekymret. Han måtte se det selv.

			– Uansett hvilket år det her, så må vi ha mat og ly, sa Niklas praktisk. – Om det er femten- eller sytten-ett-eller-annet er meg revnende likegyldig akkurat nå.

			Han reiste seg.

			– Jeg drar på en rekognoseringsrunde. Planen er å finne noe å spise i første omgang, og et sted vi kan sove inntil vi finner ut av ting.

			Ingrid spratt opp. 

			– Jeg blir med.

			Niklas skulle til å protestere, men Ingrid kom ham i forkjøpet.

			– Jeg kjenner dette området bedre enn deg, jeg har jo bodd her i nærmest hele mitt liv. Kanskje den gamle Moholtsetra fortsatt står, jeg holdt til der en stund etter at jeg ikke kunne bo hjemme lenger. Den var forlatt da, og ikke i spesielt god stand, men taket er intakt. Håper jeg, avsluttet hun.

			– Jeg venter her med Filip, sa Sara. – Ingen grunn til å hale ham ut på veien uten at vi vet hvor vi skal.

			Etter at Niklas og Ingrid hadde lagt i vei, oppover i terrenget denne gang, ble Sara sittende og vente på at Filip skulle si noe. Til slutt tok utålmodigheten over.

			– Jeg vet at du vet noe!

			Filip så forbauset opp, han hadde sittet i egne tanker. Han skulle til å si noe da et plutselig hosteanfall fikk det til å drønne i brystet på ham. Nettene han hadde tilbrakt i den kalde og fuktige kjelleren, uten mat og rent vann, hadde ikke gjort ham godt. Sara ble redd for at han kunne ha pådratt seg den gamle lungebetennelsen sin igjen. Hun pakket ham inn med alt hun kunne finne av ekstra klær, og satte seg tett inntil ham for å gi av sin egen varme.

			Da han hadde sluttet å hoste, begynte han å snakke.

			– Jeg vil ikke si noe for sikkert, og jeg vil ikke ta fra dere håpet. Men noen av de tingene du har fortalt meg, stemmer ikke med at vi skulle ha kommet tjue eller tretti år etter brannen dere startet. Ikke slik jeg har lest historien i alle fall. Men jeg klarer ikke å sortere informasjonen logisk. Du sier at byen er større nå. Mener du at selve Nidaros eller Trondhjem er større i utstrekning? Flere hus på Nidarneset? Eller gårder rundt omkring?

			– Begge deler. Nedover langs elva, på Byåsen og Bakklandet. Jeg så flere smågårder og mye mer ryddet mark enn tidligere. Og byen så tettere ut, med flere hus enn før. Det lå kanskje tjue småbåter rundt bryggehusene og et stort skip i havnen. Husene hadde samme stil som før, men var kanskje litt mindre. Og derfor var det plass til flere. Byen så mer kompakt ut, hvis du skjønner.

			– Jaha. Men synes du det gir mening? At husene skulle ha blitt mindre og flyttet tettere sammen på tjue eller tretti år? At de i kjølvannet av nok en bybrann, skulle ha tenkt at det var en god idé å sette tjærede tømmerhus enda tettere enn de allerede var?

			– Nei, det gir ingen mening, du har rett i det, måtte Sara medgi. – Så hva er det du sier?

			– Ingenting foreløpig, sa Filip og kysset henne på kinnet. Han hadde en mistanke, men han ville vente til han hadde flere fakta på bordet før han sa noe mer.

			Sara sukket og rotet i ilden. 

			Niklas og Ingrid vandret hånd i hånd, de nøt å være alene og at ingen her kjente dem. Niklas sang av full hals, og Ingrid forsøkte å synge med, selv om sangen var helt ukjent for henne. Terrenget og pulsen steg, og til slutt sang Niklas så falskt at Ingrid måtte be ham skåne henne. De lo og tøyset og hadde en riktig fin tur oppover gjennom skogen. Ingrid knep noen friske skudd av bartrærne for å tygge på, og innimellom fant hun noen spiselige småplanter som hun plukket med seg. Niklas hadde aldri tenkt på skogen som noe spiskammers før, men nå så han at det faktisk var mat her for den som ikke var kresen. Det fantes ikke bær eller sopp ennå, men hvitveisen var i full blomst, så Ingrid mente det måtte være april eller tidlig i mai. Niklas stolte på det, han hadde ingen formening om hva som blomstret når. Han grublet på om det kunne være 5. mai igjen. De hadde kommet i begynnelsen av mai forrige gang, og de hadde forlatt 1531 den 5. mai. Kanskje portalen av en eller annen grunn valgte det samme tidspunktet på året? Det måtte han regne på når han fikk sjansen. Men hvordan de kunne bli sendt til feil tidspunkt igjen, når Are tross alt hadde gjort så grundige utregninger – det var nesten ubegripelig. Noe måtte ha forstyrret prosessen. Han gikk metodisk gjennom hele forløpet, og plutselig bråstoppet han.

			– Ingrid! Nå vet jeg det.

			Han grep henne i armen, og Ingrid kikket spørrende opp på ham.

			– Det var ikke min feil i det hele tatt, ikke Are sin heller, og det er ikke noe galt med maskinen vår. Prosessen ble forstyrret av en ytre faktor som vi faktisk ikke hadde tenkt på. Det lynte og tordnet da vi forlot 1531, ikke sant?

			Ingrid nikket, hun forsto ikke hva han snakket om.

			– Lynet slo ned rett i nærheten, i den furuklyngen så den tok fyr, husker du. Og det lynte da vi kom hit. Dessuten var det faktisk lyn og torden den dagen vi forlot vår egen tid også. Lyn er en voldsom eksplosjon av elektrisitet, som menneskene, selv i vår tid, ikke klarer å styre eller lagre. Lynet må ha forskjøvet oss mens vi var «midt mellom» tidene. Det sendte oss ut av kurs, og på det samme tidspunktet og stedet, men i en annen tid, var det også tordenvær. Energien fra det lynet må ha sugd oss til seg på et vis.

			Ingrid nikket, selv om hun ikke forsto. Men hvis Niklas trodde det var slik, så var det sikkert sant. Niklas kunne alt.

			Niklas fikk fornyet energi av oppdagelsen sin og satte opp farten så Ingrid måtte småløpe for å holde følge. Han ville bli fort ferdig med hele oppdraget så han kunne skynde seg tilbake til de andre og fortelle dem hva han hadde funnet ut. Han gledet seg aller mest til å få jekket ned Sara noen hakk.

			Barskogen ble mer glissen, og enkelte løvtrær begynte å dukke opp innimellom. Ingrid fant en rogn som fortsatt hadde noen innskrumpede bærklaser fra i fjor, og med et løft fra Niklas kom hun seg opp og fikk fylt forklelommen sin.

			– Er rognebær godt, da? lurte Niklas på, der han sto nede på bakken og ventet.

			– Ikke så veldig, men disse har vært frosne, og da er de litt mildere, sa Ingrid oppe fra treet. Hun sendte en rogneklase ned så Niklas kunne få smake, og den traff ham i fjeset. Begge lo.

			Hun hadde rett, det var ikke så veldig godt, men så sultne som de var, så smakte det likevel. De tok en rast og spiste så mye de klarte. Maten gjorde susen, og med friskt mot la de i vei det siste stykket mot setra. Ingrid var litt usikker på veien, men klarte å navigere uten for mange feilskjær.

			Foran dem lå setra. Ingrid bråstoppet og grep Niklas i armen.

			– Jeg vet ikke helt, sa hun. 

			Niklas ventet.

			– Det må være denne, den ligner. Men den ser så velholdt ut, som om den er i bruk. Da jeg bodde her, var den gammel og forfallen og hadde ikke vært i bruk på lenge.

			– Hvor lenge?

			– Bestemoren min pleide å ta med geitene hit på sommeren, men da var hun liten. Jeg vet ikke helt hvor gammel hun ble, men hun døde da jeg var omtrent ti. Da var hun gammel.

			Niklas la ikke for mye vekt på dette, hans erfaring var at folk på Ingrids tid gjerne fikk barn tidlig og var gamle i en alder av femti. Det trengte ikke bety noe videre. Noen kunne dessuten ha tatt over setra etter at Ingrid hadde bodd der, og satt den i stand igjen. Han følte ikke at dette var noen pekepinn i noen som helst retning, egentlig.

			De listet seg nærmere, men det så ikke ut til å være noen på setra nå. Døren var holdt igjen av en pinne i låsen, og de åpnet den forsiktig. En liten mus pilte over føttene deres, ellers var det ikke tegn til liv der.

			Inne luktet det jordgulv, men det var de vant til begge to. Lyset strømmet gjennom døråpningen, og da øynene deres vente seg til det relative mørket inne, så de en slagbenk, et grovt bord med to krakker og den sedvanlige ildgropen midt på gulvet.

			Ingrid gikk rundt i rommet.

			– Jeg tror det er de samme møblene som da jeg bodde her. Men denne krakken var morken, nå er den som ny. Jeg skjønner mindre og mindre.

			Niklas snuste i luften.

			– Kjenner du det? Jeg tror det er noe spiselig her.

			Han kikket opp, og ganske riktig – fra en takbjelke hang en linpakke. Niklas hektet den av kroken og åpnet den. Inni lå en halv spekeskinke.

			– Bingo, ropte han fornøyd.

			– Men den er jo ikke vår, innvendte Ingrid, som visste hvor fattige vanlige folk var, og hvor mye en halv skinke kunne utgjøre.

			Niklas hadde en mindre sentimental innstilling.

			– Hvis vi ikke får mat, dør vi. Filip først. Og vi må ha et sted å sove mens vi finner ut hva vi skal gjøre, ikke sant? Når kommer folk til en seter?

			– Neppe før litt lenger utpå sommeren, når det finnes mer beite her. Med mindre de kommer for å hente skinken sin, da.

			– Den sjansen får vi ta. Er det noen andre hus i nærheten her?

			Ingrid tenkte seg om. I hennes tid hadde vært noen smågårder, men de dyrket korn. Setra hørte til husmannsplassene med husdyrhold på Bakke og Berg, og ville ikke bli brukt av kornbøndene i nærheten.

			– Det er en kirke oppe på Tyholt, samt noen korngårder, sa hun. – Ingen som ville finne på å bruke setra.

			– Da henter vi de andre hit, så får vi sove innendørs i natt. Jeg er redd for at en natt til i regn og kulde kan ta knekken på Filip, særlig hvis han ikke får spise snart.

			Ingrid nikket.

			– Finner du veien tilbake selv? Jeg kan bli her og få fyr på åra, så det er varmt til dere kommer, sa hun.

			– Ja da.

